Herode Judéia di'ta wiôgɨ niirí kura Jesu Belẽ́ wamêtiri makapɨ bahuákɨ niîwĩ.
Kɨ̃ɨ̂ bahuáka be'ro ɨmɨá masirã́ muhîpũ mɨhátiro pe'ekãharã Jerusalẽ́pɨ etâkãrã niîwã.
Toopɨ́ etârã,
sẽrí yã'akãrã niîwã:
—Judeu masa wiôgɨ niiákɨhɨ wi'magɨ́ no'opɨ́ bahuápari?
Ɨ̃sa yaá maka muhîpũ mɨhátiro pe'e dɨporópɨ yõkoáwɨ̃ ɨ̃sâ ĩ'yâti'kɨre ĩ'yâwɨ.
Kɨ̃ɨ̂re ĩ'yârã,
“Wiôgɨ niiákɨhɨ bahuá tohapĩ”,
niîwɨ.
Tohô weérã kɨ̃ɨ̂re ẽho peórã a'tiápɨ,
niîkãrã niîwã.
Herode naâ tohô niisére tɨ'ógɨ,
mehêkã peharo tɨ'ó yã'akɨ niîwĩ.
Jerusalẽ́kãharã kẽ'ra niî pe'tirã meharóta tɨ'ó yã'akãrã niîwã.
Tohô weégɨ sacerdotea wiôrãre pihîokɨ niîwĩ.
Tohô niikã́ ãpêrã masaré Moisé dutî'kere bu'erã́re pihîokɨ niîwĩ.
Naâre sẽrí yã'akɨ niîwĩ:
—Cristo Õ'âkɨ̃hɨ besé'kɨ no'opɨ́ bahuágɨsari?
niîkɨ niîwĩ.
Kɨ̃ɨ̂ tohô niikã́,
naâ yɨ'tíkãrã niîwã:
—A'tí di'ta Judéia Belẽ́ wamêtiri makapɨ bahuágɨsami.
Dɨporókɨ̃hɨpɨ Õ'âkɨ̃hɨ yee kiti werê mɨ'tagɨ kɨ̃ɨ̂ bahuaátehere a'tîro niî ohâkɨ niîwĩ:
Belẽ́,
Judéia di'tapɨ niirí maka mehô niirí maka meheta niî'.
Tií di'ta niisé makari wa'teropɨre tii makákɨ̃hɨ ni'kɨ́ wiôgɨ bahuágɨsami.
Yarã́ masá Israel kurakãharãre ko'teákɨhɨ niîgɨsami,
niî ohâ no'okaro niîwɨ,
niî werêkãrã niîwã Herodere.
Naâ tohô niîka be'ro Herode ya'yióropɨ masirã́re kɨ̃ɨ̂ tiropɨ pihîokɨ niîwĩ.
Naâre sẽrí yã'agɨ,
a'tîro niîkɨ niîwĩ:
—De'ró niikã́ yõkoáwɨ̃ bahuá butia'miri kɨ̃ɨ?
niîkɨ niîwĩ.
“Tiîta bahuáwĩ” niîka be'ro naâre Belẽ́pɨ wa'â dutigɨ a'tîro niîkɨ niîwĩ:
—Toopɨ́ wi'magɨ́re ãyuró sẽrí yã'a baha ke'aya.
Kɨ̃ɨ̂re bokárã,
yɨ'ɨ̂re werêya.
Yɨ'ɨ́ kẽ'ra kɨ̃ɨ̂re ẽho peógɨ wa'âgɨti weé',
niî sookɨ niîwĩ naâre.
Naâre tohô niî werêka be'ro masirã́ Belẽ́pɨ yɨ'rɨákãrã niîwã.
Toopɨ́ yɨ'rɨárã,
yõkoáwɨ̃ naa yaá makapɨ ĩ'yâ wã'kati'kɨta taha naâ dɨporo ɨ'mɨtã́ wã'kakɨ niîwĩ.
Be'ró wi'magɨ́ niiró bu'ipɨ ehâgɨ,
yõkoáwɨ̃ tohâ nɨ'kakɨ niîwĩ maha.
Masirã́ yõkoáwɨ̃re ĩ'yârã,
pũûro e'katíkãrã niîwã.
Tií wi'ipɨ sãha ehárã,
wi'magɨ́re kɨ̃ɨ̂ pakó Maria me'ra niigɨ́re ĩ'yâkãrã niîwã.
Kɨ̃ɨ̂re ĩ'yârã ẽho peórã,
ehâ ke'akãrã niîwã.
Be'ró naâ miáa'ke akarire pãâ,
kɨ̃ɨ̂re ouro,
ɨ'mɨ̂tihise incensore,
tohô niikã́ apêye ɨ'mɨ̂tihiseta taha mirra wamêtisere o'ôkãrã niîwã.
Be'ró naâre kẽ'erópɨ Õ'âkɨ̃hɨ “Herode tiropɨ mahâmi tohatikã'ya”,
niîkɨ niîwĩ.
Tohô weérã naa yaá di'tapɨ toháarã,
apé ma'apɨ mahâmi tohakãrã niîwã.
Masirã́ toháaka be'ro Joseré Õ'âkɨ̃hɨre werê ko'tegɨ ɨ'mɨ̂sekɨ̃hɨ kẽ'erópɨ bahuá,
a'tîro niîkɨ niîwĩ:
—Wã'kayá.
Wi'magɨ́ kɨ̃ɨ̂ pakó me'ra Egitopɨ du'tiáya.
Toopɨ́ tohá ni'iya.
Yɨ'ɨ̂ “Toô kã'rota tohátia” niîka be'ropɨ tohátia taha.
Herode wi'magɨ́re wẽhé sĩ'rigɨ a'mâgɨsami,
niîkɨ niîwĩ.
Kɨ̃ɨ̂ tohô niikã́ tɨ'ógɨ,
José wã'ká,
wi'magɨ́re pakó me'ra yamîta Egitopɨ miáakɨ niîwĩ.
Toopɨ́re Herode katiró põo tẽóro tohá ni'ikãrã niîwã.
A'té Õ'âkɨ̃hɨ yee kiti werê mɨ'tagɨ kɨ̃ɨ̂ ohâ'ke keoró wa'â dutiro tohô wa'âkaro niîwɨ.
Teeré a'tîro niî ohâ mɨ'takɨ niîwĩ:
“‘Yɨ'ɨ̂ makɨ Egitopɨ niigɨ́re pihî wihawɨ’,
niîkɨ niîwĩ Õ'âkɨ̃hɨ”,
niî ohâ no'owɨ.
Herode masirã́re,
yɨ'ɨ̂re buhíkã'pã niîgɨ,
uâ yɨ'rɨa wa'âkɨ niîwĩ.
Tohô uâgɨ,
niî pe'tirã ɨmɨá wi'marã́re Belẽ́pɨ,
tohô niikã́ tii maká sumútohopɨ niirã́re pɨá kɨ'ma kɨorã́re,
naâ dɨharó kɨorã́re wẽhe dutíkɨ niîwĩ.
Naâ masirã́ kɨ̃ɨ̂re werê'karo toô kã'rota bɨkɨâsami niîgɨ,
ɨmɨá wi'marã́ tiikése kɨ'mari kɨorã́re wẽhe dutíkɨ niîwĩ.
Kɨ̃ɨ̂ tohô wee dutísere Jeremia Õ'âkɨ̃hɨ yee kiti werê mɨ'tagɨ kɨ̃ɨ̂ ohâ'ke keoró wa'âkaro niîwɨ.
A'tîro ohâkɨ niîwĩ:
Ramá wamêtiri makapɨre masá bɨhâ weti,
utî karíkũkã tɨ'ó no'orosa'.
Raquel paramérã niî turiarã numiapɨ Israel kurakãharã nɨmosã́ numia naâ põ'raré pũûro utî dɨhasé wã'arãsama.
Naâ põ'raré wẽhekã́ ĩ'yârã bɨhâ wetikã,
ãpêrã wãkû tutuase o'ô masitirãsama,
niî ohâ no'owɨ.
Herode wẽrîka be'ro kẽ'erópɨ ni'kɨ́ Õ'âkɨ̃hɨre werê ko'tegɨ José Egitopɨ niigɨ́re niîkɨ niîwĩ:
—Wã'kayá.
Wi'magɨ́re kɨ̃ɨ̂ pakó me'ra Israel kurakãharã niirí di'tapɨ sɨ'orí dahâ tohaaya.
Wi'magɨ́re wẽhé sĩ'ri'kãrã boâ pe'tia wa'aáma,
niîkɨ niîwĩ.
Tohô niikã́ tɨ'ógɨ,
José wã'ká,
wi'magɨ́re kɨ̃ɨ̂ pakó me'ra Israel kurakãharã niirí di'tapɨ sɨ'orí miáakɨ niîwĩ.
Be'ró “Herode makɨ Arquelau kɨ̃ɨ̂ pakɨré Judéia di'ta wiôgɨ dɨka yuuápɨ” niikã́ tɨ'ógɨ,
uîkɨ niîwĩ.
Tohô weégɨ toopɨ́re wa'â sĩ'ritikɨ niîwĩ.
Õ'âkɨ̃hɨ kẽ'erópɨ werê no'o'kɨ niî yuugɨ,
Galiléia wamêtiri di'ta pe'e yɨ'rɨákɨ niîwĩ.
Toopɨ́re etârã,
Nazaré wamêtiri makapɨ tohâ ke'akãrã niîwã.
Naâ toopɨ́ wa'akã́,
Õ'âkɨ̃hɨ yee kiti werê mɨ'tarã naâ ohâ'ke keoró wa'âkaro niîwɨ.
“Masá kɨ̃ɨ̂re ‘Nazarékɨ̃hɨ niîmi’ niîrãsama”,
niî ohâ no'owɨ.